**Vine ziua de Florii**

*Emilia Plugaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Fierbe munca, fierbe glia,

Mic şi mare-n câmp lucrează,

Numai brotăcelul Oac

Stă pe lac şi… dirijează:

– Albinuţe, fluturaşi!

Strigă el, zvoniţi prin ţară,

Duceţi vestea-n lung şi-n lat,

Că afară-i primăvară!

Cât e cald şi cât e soare,

Râme, voi porniţi aratul!

Furnicuţe hărnicuţe,

Daţi-i zor cu semănatul!

Iar de vreţi cumva şi voi

Să munciţi un pic, copii,

Îngrijiţi de floricele –

Vine ziua de Florii!